b"\n_START_ARTICLE_\nPalatul b\xc3\xa2ntuit\n_START_SECTION_\nIstoricul public\xc4\x83rii\n_START_PARAGRAPH_\n\xc3\x8en 1845, Thomas Dunn English a sus\xc8\x9binut c\xc4\x83 Poe a \xc3\xaencercat s\xc4\x83 v\xc3\xa2nd\xc4\x83 \xe2\x80\x9ePalatul b\xc3\xa2ntuit\xe2\x80\x9d lui John L. O'Sullivan de la Democratic Review, dar poezia a fost respins\xc4\x83 pentru c\xc4\x83 editorul \xe2\x80\x9ea g\xc4\x83sit-o imposibil\xc4\x83 de \xc3\xaen\xc8\x9beles\xe2\x80\x9d. Nu este sigur dac\xc4\x83 acest lucru este adev\xc4\x83rat. Poemul a fost publicat \xc3\xaen num\xc4\x83rul din aprilie 1839 al revistei The American Museum of Science, Literature and the Arts din Baltimore._NEWLINE_Prima traducere \xc3\xaen limba rom\xc3\xa2n\xc4\x83 a fost realizat\xc4\x83 de Emil Gulian \xc8\x99i publicat\xc4\x83 \xc3\xaen 1938 \xc3\xaen volumul Poemele lui Edgar Allan Poe, editat de Funda\xc8\x9bia pentru Literatur\xc4\x83 \xc8\x99i Art\xc4\x83 \xe2\x80\x9eRegele Carol al II-lea\xe2\x80\x9d din Bucure\xc8\x99ti.\n_START_SECTION_\nR\xc4\x83spuns critic\n_START_PARAGRAPH_\nRufus Wilmot Griswold, un cunoscut rival al lui Poe, a sus\xc8\x9binut c\xc4\x83 Poe a plagiat poezia \xe2\x80\x9eBeleaguered City\xe2\x80\x9d a lui Henry Wadsworth Longfellow. Poe a negat aceast\xc4\x83 acuza\xc8\x9bie \xc8\x99i a sugerat c\xc4\x83 Longfellow a fost cel care i-a plagiat, \xc3\xaen realitate, poezia. Cu toate acestea, \xe2\x80\x9ePalatul b\xc3\xa2ntuit\xe2\x80\x9d a fost unul dintre poemele eviden\xc8\x9biate \xc3\xaen The Poets and Poetry of America a lui Griswold, una dintre primele antologii de poezie american\xc4\x83, publicat\xc4\x83 \xc3\xaen 1842. Atunci c\xc3\xa2nd poezia a fost republicat\xc4\x83 de New World \xc3\xaen 1845, Charles Eames a descris-o ca fiind rafinat\xc4\x83. \xe2\x80\x9ePutem c\xc4\x83uta cu dificultate \xc3\xaen \xc3\xaentregul cuprins al Poeziei americane o imagine de o spiritualitate mai intens\xc4\x83 \xc8\x99i mai str\xc4\x83lucitoare\xe2\x80\x9d.\n_START_SECTION_\nAdapt\xc4\x83ri\n_START_PARAGRAPH_\nCompozitorul francez Florent Schmitt a scris \xc3\xaen 1904 un studiu, Le Palais hante, derivat din \xe2\x80\x9ePalatul b\xc3\xa2ntuit\xe2\x80\x9d._NEWLINE_Poemul a dat titlul unui film omonim din 1963 regizat de Roger Corman. Subiectul efectiv al filmului lui Corman se inspir\xc4\x83 aproape \xc3\xaen \xc3\xaentregime din \xe2\x80\x9eThe Case of Charles Dexter Ward\xe2\x80\x9d, o povestire a lui H. P. Lovecraft. Prin 1963, Corman a produs mai multe filme extrem de profitabile, bazate pe operele lui Poe, dar Lovecraft nu era la acea dat\xc4\x83 un autor cunoscut; \xc3\xaen conformitate cu afirma\xc8\x9biile lui Corman de pe DVD-ul filmului, studioul l-a for\xc8\x9bat s\xc4\x83 numeasc\xc4\x83 acest film dup\xc4\x83 unul dintre poemele lui Poe (\xc8\x99i a inclus un epigraf al lui Poe \xc3\xaen scena de \xc3\xaenceput), astfel \xc3\xaenc\xc3\xa2t publicul s\xc4\x83 cread\xc4\x83 c\xc4\x83 este un alt film bazat pe scrierile lui Poe._NEWLINE_\xc3\x8en 1987, trupa bulg\xc4\x83reasc\xc4\x83 de muzic\xc4\x83 rock Shturcite a lansat un c\xc3\xa2ntec intitulat \xe2\x80\x9eOmagiosaniyat zamuk\xe2\x80\x9d. Versurile c\xc3\xa2ntecului sunt o traducere \xc3\xaen limba bulgar\xc4\x83 a poemului Palatul b\xc3\xa2ntuit, dar, \xc3\xaen 1990, c\xc3\xa2nd piesa a fost inclus\xc4\x83 \xc3\xaen compila\xc8\x9bia The Crickets, al c\xc4\x83rei titlu a fost tradus apoi \xc3\xaen englez\xc4\x83 ca \xe2\x80\x9eThe Haunted Castle\xe2\x80\x9d._NEWLINE_\xc3\x8en 2009, compozitorul lituanian de muzic\xc4\x83 clasic\xc4\x83 contemporan\xc4\x83 Giedrius Alkauskas a scris o pies\xc4\x83 muzical\xc4\x83 pentru voce bas \xc8\x99i pian, inspirat din traducerea \xc3\xaen lituanian\xc4\x83 a poemului \xe2\x80\x9ePalatul b\xc3\xa2ntuit\xe2\x80\x9d realizat\xc4\x83 de Aleksys Churginas."